Lav et referat af nedenstående tekst:

Tekst:
Professionel fodboldspiller i en stor udenlandsk klub er de fleste drenges store drøm. Et liv på solsiden med succes, penge og titler tiltaler, men indimellem er det en bagside af medaljerne og succesen. Således beretter den danske fodboldspiller Brian Priske i et interview med dagbladet B.T. om magtkampe og chikane, da han ankom fra engelske Portsmouth til belgiske Club Brugge for et år siden. - Jeg skubbede en af de rutinerede stjerner ud på bænken, og det fik hans magtfulde klike i truppen til at gå i aktion imod mig. Jeg vil ikke bruge ordet mobning, men chikane kan vi sagtens kalde det. Jeg var i chok over den behandling, jeg fik, fortæller Brian Priske. Han kom til en klub, der var gennemsyret af interne uroligheder med trænere, spillere og på ledelsesplan. - Når vi trænede eller spillede kamp, så var der en flok spillere, der konsekvent skoldede mig, ja simpelthen chikanerede mig rent fodboldmæssigt, lyder det fra den tidligere AaB-forsvarer, der har været inde over landsholdet af flere omgange. Chikanen bestod blandt andet i, at han modtog håbløse afleveringer, så han kom til at se dum ud på banen, hvorefter holdkammeraterne slog ud med armene og udstillede ham. På trods af den belastende kultur i klubben havde træneren et godt øje til Priske. Han er startet inde i 32 ligakampe, syv UEFA Cup-kampe og er kun skiftet ud én gang. Priske fortæller også om dybt uprofessionelle tilstande i truppen, hvor spillere ikke gad styrketræne, betale bøder eller løbetræne, mens flere ofte kom for sent. Et vendepunkt kom efter et 0-4-nederlag til Antwerpen, hvor den 30-årige dansker fik nok og råbte op i omklædningsrummet og krævede ændringer. - Det hjalp at puste mig op og markere mig, for det gav noget respekt. Jeg fandt mig ikke bare i alt, og det vidste de nu, fortæller Brian Priske, der stadig har kontrakt med klubben, og ikke umiddelbart er indstillet på at flytte familien mere rundt, selv om han ikke vil afvise et klubskifte. Brian Priske har tidligere spillet i Horsens, Aarhus Fremad, AaB, belgiske Genk og Portsmouth. /ritzau/

Referat:
Den tidligere AaB'er Brian Priske fortæller i et interview med B.T. om magtkampe og chikane, da han skiftede til belgiske Club Brugge.